**ԱՄՓՈՓԱԹԵՐԹ**

«**ՍՈՄԱԼԻԻ ՊԱՐՏՔԻ ՆԵՐՄԱՆ ԳՈՐԾԸՆԹԱՑԻՆ ՄԱՍՆԱԿՑՈՒԹՅԱՆ ՄԱՍԻՆ**» **ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ ՍՏԱՑՎԱԾ ԱՌԱՋԱՐԿՈՒԹՅՈՒՆՆԵՐԻ ԵՎ ԴԻՏՈՂՈՒԹՅՈՒՆՆԵՐԻ**

| Հ/հ | Պետական կառավարման մարմինը | Գրության համարը, ամսաթիվը | Առարկության, առաջարկության բովանդակությունը | Կարգավիճակը |
| --- | --- | --- | --- | --- |
|  | ՀՀ ֆինանսների նախարարություն | 04/5-2/819-2020,  24 հունվարի, 2020թ | Դիտողություններ և առաջարկություններ չկան։ | Ընդունվել է ի գիտություն: |
|  | 01/5-2/4673-2020,  27 մարտի, 2020թ․ | «Հայաստանի Հանրապետության բյուջետային համակարգի մասին» ՀՀ օրենքի (այսուհետ՝ Օրենք) 17-րդ հոդվածի 1-ին մասի ե) կետի համաձայն՝ պետական բյուջեի եկամուտների աղբյուրներն ընդգրկում են նաև այլ եկամուտները։ Նույն հոդվածի 5-րդ մասի ժբ) կետի համաձայն՝ այլ եկամուտներն են օրենքով և իրավական այլ ակտերով սահմանված՝ պետական բյուջե մուտքագրվող այլ եկամուտները:  Հարկ է նկատի ունենալ, որ Արժույթի միջազգային հիմնադրամում առկա ներքին ռեսուրսներից Հայաստանի Հանրապետությանը բաժին ընկնող մասնաբաժինն Օրենքի իմաստով համարվում է պետական բյուջեի եկամուտ, և պարտքի ներման վերոնշյալ գործընթացին մասնակցելով՝ Հայաստանի Հանրապետությունը հրաժարվում է չստացված եկամուտից։  Մյուս կողմից, «Միջազգային պայմանագրերի մասին» ՀՀ օրենքի 2-րդ հոդվածի 1-ին մասի 1-ին կետի համաձայն՝ Հայաստանի Հանրապետության և պայմանավորվող մյուս կողմի միջև մեկ փաստաթղթի կամ փոխկապակցված և միմյանցից անբաժանելի մեկից ավելի փաստաթղթերի տեսքով գրավոր ձևակերպված ցանկացած համաձայնություն` անկախ դրա անվանումից, հանդիսանում է միջազգային պայմանագիր։ Հետևաբար, կնքվելիք միջազգային պայմանագիրը ենթակա է նույն օրենքով սահմանված ընթացա-կարգերի ապահովման, այդ թվում՝ վավերացման ՀՀ ազգային ժողովի կողմից՝ համաձայն նույն օրենքի 10-րդ հոդվածի 2-րդ մասի 4-րդ կետի։  Ելնելով վերոգրյալից՝ Սոմալիի պարտքի ներման գործընթացին մասնակցությունն առաջարկում ենք իրականացնել «Միջազգային պայմանագրերի մասին» ՀՀ օրենքով սահմանված ընթացակարգերով։ | Ընդունվել է ի գիտություն: |
|  | ՀՀ կենտրոնական բանկ | 11-07/000026-20,  15 հունվարի, 2020թ. | Հիմք ընդունելով Հայաստանի Հանրապետության և ԱՄՀ գործընկերային հարաբերությունները, ինչպես նաև այն փաստը, որ հոլանդական և բելգիական խմբի անդամները տվել են իրենց համաձայնությունը` առաջարկում ենք Հայաստանին բաժին ընկնող մասնաբաժինը` 70,000 SDR, 100%-ով ուղղել Սոմալիի պարտքի ներման գործընթացին: | Ընդունվել է ի գիտություն: |
|  | 15.1-07/000279-20,  10 ապրիլի, 2020թ․ | Արժույթի միջազգային հիմնադրամը միջազգային կազմակերպություն է, որին անդամակցության համար 1992 թվականի ապրիլի 21-ին ՀՀ Գերագույն խորհուրդը ընդունել է օրենք։ Այդ օրենքով ՀՀ նախագահին, ՀՀ կառավարությանը և ՀՀ կենտրոնական բանկին տրվել են լիազորություններ՝ ապահովելու ԱՄՀ անդամակցությունից բխող բոլոր գործողությունները։  Միաժամանակ այդ օրենքով ԱՄՀ կողմից իրականացվող գործառնություններին և մատուցվող ծառայություններին Հայաստանի Հանրապետությունը տվել է իր համաձայնությունը՝ համապատասխանաբար այդ կառույցի հիմնադիր և այլ փաստաթղթերի կատարումն ապահովելու պարտավորությամբ (օրենքի հավելվածի 5-րդ հոդված)։  Այսպիսով՝ ՀՀ անդամակցությունը ԱՄՀ-ին իրենից ներկայացնում է որպես «բաժնետիրոջ» բոլոր իրավունքների իրականացում և դրանից բխող բոլոր պարտականությունների կրում։ Այսինքն՝ եթե ԱՄՀ ընդունում է ներքին քաղաքականություն կամ նախաձեռնում որևէ գործընթաց, ապա դա երկրի համար դառնում է պարտադիր կամ կիրառելի, քանի որ երկիրը իր ներկայացուցիչների միջոցով մասնակցում է այդ բոլոր գործընթացների վերաբերյալ որոշումների կայացմանը և կրում այդ գործընթացների հետևանքները։  Ինչ վերաբերում է Սոմալիի պարտքի ներման վերաբերյալ ԱՄՀ առաջարկությանը համաձայնություն տրամադրելու վերաբերյալ հարցը միջազգային պայմանագրով կարգավորելուն, ապա հայտնում ենք, որ նշված հարցը մեր կարծիքով դուրս է «Միջազգային պայմանագրերի մասին» ՀՀ օրենքի կարգավորման առարկայից։ Մասնավորապես,  Այդ օրենքի համաձայն միջազգային պայմանագիր է համարվում Հայաստանի Հանրապետության և պայմանավորվող մյուս կողմի (կողմերի) միջև մեկ փաստաթղթի կամ փոխկապակցված և միմյանցից անբաժանելի մեկից ավելի փաստաթղթերի տեսքով գրավոր ձևակերպված և միջազգային հանրային իրավունքով կարգավորվող համաձայնությունը՝ անկախ դրա անվանումից։  Այսինքն՝ միջազգային պայմանագրով ենթակա են կարգավորման միջազգային հանրային իրավունքով կարգավորվող հարաբերություններ։ Խնդրո առարկա հարցը միջազգային հանրային իրավունքով կարգավորվող հարաբերություն չէ հետևյալ փաստերի ուժով՝  ԱՄՀ կողմից առաջարկվող Սոմալիի պարտքի ներման համար միջոցները գոյացել են ԱՄՀ կողմից որպես սովորական ֆինանսական կառույց վարկերի վերադարձելիությունն ապահովելու նպատակով ձևավորված պահուստներից, որոնց տնօրինման իրավունքը պատկանում է ԱՄՀ-ին։ Հետևաբար` այդ միջոցների հետ կապված հարցը չի կարող լինել միջազգային հանրային իրավունքի առարկա։  Բացի այդ, միջազգային պայմանագիրը Հայաստանի Հանրապետության և պայմանավորվող մյուս կողմի (կողմերի) միջև համաձայնություն է։ Այսինքն՝ պայմանագրի համար անհրաժեշտ է առնվազն երկու սուբյեկտի միջև համաձայնություն՝ փոխադարձ իրավունքներով ու պարտականություններով։ Տվյալ դեպքում՝ ԱՄՀ 2019 թվականի դեկտեմբերի 18-ին որոշում է կայացրել Սոմալիի պարտքը ներելու վերաբերյալ, որի իրականացման համար չի պահանջվում ՀՀ համաձայնություն։ Երկիրը միակողմանի կարող է որոշել այդ գործընթացին մասնակից լինելու վերաբերյալ՝ առանց մյուս կողմի՝ ԱՄՀ-ի հետ փոխադարձ իրավունքների ու պարտականությունների։  Նշենք նաև, որ նշված հարցը բանավոր քննարկել ենք ՀՀ արտաքին գործերի նախարարության և ՀՀ արդարադատության նախարարության իրավաբան գործընկերների հետ և ևս հավաստիացել, որ ԱՄՀ առաջարկին համաձայնելու նշված հարցը ենթակա չէ միջազգային պայմանագրով կարգավորման։  Ինչ վերաբերում է վերը նշված միջոցները «Բյուջետային համակարգի մասին» ՀՀ օրենքի իմաստով պետական բյուջեի եկամուտ համարելուն, ապա կարծում ենք, որ անդամ երկրների ռեսուրսներից ձևավորված ԱՄՀ ներքին պահուստները չեն համարվում ՀՀ պետական բյուջեի եկամուտ, քանի որ ինչպես նշեցինք, այդ միջոցների ձևավորման և բաշխման իրավունքը պատկանում է ԱՄՀ-ին՝ ըստ ԱՄՀ կողմից հաստատված ֆինանսական գործառնությունների վերաբերյալ փաստաթղթի։ Հետևաբար, եթե նույնիսկ ԱՄՀ-ն տեղաբաշխի այդ միջոցները երկրին, ապա դրանք չեն հաշվառվի որպես պետական բյուջեի միջոց, այնպես ինչպես դրանք չեն հաշվառվել պետական բյուջեի միջոց 2008 թվականին նույն գործընթացն անցած Լիբիայի պարտքի ներման դեպքում։  Հաշվի առնելով վերոգրյալը, նաև այն, որ վարկերի ներման գործընթացին Հայաստանի Հանրապետության մասնակցությունը պետական բյուջեի վրա չի առաջացնում որևէ ծախս և ՀՀ ֆինանսների նախարարությունն իր 24․01․2020թ. թիվ 04/5-2/819-2020 գրությամբ հայտնել էր, որ առաջարկություններ և դիտողություններ չունի նշված հարցի վերաբերյալ՝ խնդրում ենք ընթացք տալ Սոմալիի պարտքի ներման գործընթացի վերաբերյալ ԱՄՀ առաջարկությանը և ապահովել ՀՀ կառավարության կողմից այդ առաջարկությանը համաձայնելու ընթացակարգ։ | Ընդունվել է ի գիտություն: |